INSET ปักธงรายได้ปี 63 โตตามเป้า 15% เดินหน้าประมูลงานวางระบบ 5G หนุนแบ็กล็อกโตต่อเนื่อง
INSET ปักธงรายได้ปี 63 โตตามเป้า 15% เดินหน้าประมูลงานวางระบบ 5G หนุนแบ็กล็อกโตต่อเนื่อง
INSET ปักธงรายได้ปี 63 โตตามเป้า 15% เดินหน้าประมูลงานวางระบบ 5G หนุนแบ็กล็อกโตต่อเนื่อง
24 ก.พ. 2563

นายศักดิ์บวร พุกกะณะสุต กรรมการผู้จัดการ บริษัท อินฟราเซท จำกัด (มหาชน) หรือ INSET เปิดเผยว่า บริษัทฯตั้งเป้าหมายรายได้ปี 63 เติบโต 15% เทียบกับปีที่ผ่านมา ซึ่งจะทำให้รายได้และกำไรสร้างสถิติสูงสุดใหม่ต่อเนื่อง เพราะหลังจากเข้าระดมทุนในตลาดหุ้นทำให้มีศักยภาพในการเข้ารับงานใหม่ที่มีขนาดใหญ่มากขึ้น
โดยปี 63 บริษัทจะมีสัดส่วนรายได้ประจำ (Recurring Income) ที่มาจาก MA โครงการจัดให้มีสัญญาณโทรศัพท์เคลื่อนที่และบริการอินเตอร์เน็ตความเร็วสูงในพื้นที่ชายขอบ (Zone C+)  หรือ MA USO 1 และ MA โครงการจัดให้มีบริการอินเตอร์เน็ตความเร็วสูงในพื้นที่ห่างไกล (Zone C)  หรือ MA USO 2 รวมคิดเป็นสัดส่วน 10% ของรายได้หลัก
“แผนการดำเนินงานในปีนี้ INSET ยังคงเดินหน้าเข้าประมูลงานอย่างต่อเนื่อง โดยเฉพาะในโครงการที่เชื่อมโยงกับการวางระบบโครงข่ายเทคโนโลยี 5G ซึ่งในปีนี้ค่ายมือถือแต่ละแห่งเข้าสู่โหมดการลงทุนรอบใหม่รับการขยายการลงทุน 5G ซึ่งเราได้รับประโยชน์ในครั้งนี้ ผลักดันให้แนวโน้มงานในมือเพิ่มมากขึ้น จากปัจจุบันอยู่ที่ 2,064 ล้านบาท และมีงานที่อยู่ระหว่างการประกาศผู้ชนะประมูลอีก 500 ล้านบาท เตรียมประกาศในไตรมาสแรกนี้ นอกจากนี้ บริษัทยังคาดว่าจะได้รับงานประเภทรื้อถอนในระบบ 2G และงานในส่วน Upgrade เทคโนโลยีเพิ่มเติม” นายศักดิ์บวร กล่าว
สำหรับผลการดำเนินงานของบริษัทในปี 62 มีรายได้รวม 1,220 ล้านบาท เพิ่มขึ้น 213 ล้านบาท หรือ 21% เทียบปี 61 มีรายได้รวม 1,007 ล้านบาท และมีกำไรสุทธิ 120 ล้านบาท เพิ่มขึ้น 26 ล้านบาท หรือเพิ่มขึ้น 27% เทียบปี 61 มีกำไรสุทธิ 94 ล้านบาท สร้างสถิติสูงสุดเป็นประวัติการณ์ โดยรับปัจจัยหนุนจากรายได้จาก โครงการ USO (Phase 2) โครงการก่อสร้างอาคารสถานีเคเบิ้ลใต้น้ำ และโครงการปรับปรุงและขยายพื้นที่ CAT-IDC และMA USO (Phase 1)